Peter Schmeichel får kritik af dansk politiker efter ny video for statskontrolleret russisk tv-kanal, men får opbakning af journalist og debattør.

Den tidligere danske landsholdsmålmand Peter Schmeichel er igen kommet i modvind på grund af sin rolle som vært for den statskontrollerede tv-kanal Russia Today (RT) forud for sommerens fodbold-VM i Rusland.

I en ny teaser for programmet ’The Schmeichel Show’ interviewer Peter Schmeichel Fifa-præsident Gianni Infantino. De to diskuterer blandt andet sikkerheden under VM, og på et tidspunkt siger Peter Schmeichel:

- Noget af det spin, der kører i de vestlige medier, er, at det ikke er sikkert at tage til Rusland. At sikkerheden ikke er god nok. I England siger de faktisk til fansene, at de ikke skal tage afsted, fordi det ikke er sikkert. Hvad siger du til det? Er det sikkert at rejse til Rusland?

- Selvfølgelig er det sikkert at rejse til Rusland. Og det vil være endnu mere sikkert at rejse til Rusland under VM, fordi de russiske myndigheder udmærket ved, hvor vigtigt VM er, svarer Gianni Infantino.

#sellout

Den nye video har fået Socialdemokraternes finansordfører, Benny Engelbrecht, til at kommentere på Twitter:

- Jeg synes, det var slemt, da Schmeichel var frontfigur hos spiludbyderen Tipico, men det var jo vand ved siden af det her #sellout.

Jeg synes det var slemt da Schmeichel var frontfigur hos spiludbyderen Tipico, men det var jo vand ved siden af det her 🤭 #sellout https://t.co/yTnFN4Ey61 — Benny Engelbrecht (@BennyEngelbrech) April 10, 2018

Han uddyber over for TV 2:

- Jeg har noteret mig, at han tidligere har været meget aktiv i spilreklamer. Det har altid undret mig, at tidligere sportsstjerner vil blande deres navn med spilreklamer, men det er småting ved siden af det her. Det er hans beslutning, men jeg ville ikke have gjort det, hvis det var mig, siger Benny Engelbrecht.

Kritik fra danske politikere

Fredag i sidste uge talte TV 2 med flere politikere om Peter Schmeichels værtsrolle hos RT. Socialdemokraternes udenrigsordfører, Nick Hækkerup, sagde blandt andet:

- Peter Schmeichel må som privatperson gøre, hvad han vil. Men fordi han er en stor sportsstjerne, så er han med til at tegne et glansbillede af Rusland, som ikke reflekterer det, Rusland også er.

Allerede onsdag i sidste uge, hvor den første udsendelse med den danske målmand blev bragt på russisk tv, reagerede den konservative folketingspolitiker Rasmus Jarlov på Twitter:

- Hvordan kan Peter Schmeichel få sig selv til det her? Reklamesøjle for Putins propagandakanal Russia Today. Er der ingen nedre grænse for, hvad folk vil gøre for penge?

Hvordan kan Peter Schmeichel få sig selv til det her? Reklamesøjle for Putins propagandakanal RT. Er der ingen nedre grænse for, hvad folk vil gøre for penge #dkpol https://t.co/UCGpK5rdaa — Rasmus Jarlov (@RasmusJarlov) April 5, 2018

- Peter Schmeichel laver ikke propaganda for Rusland

Journalist og debattør Iben Thranholm, der selv flere gange har medvirket på den russiske tv-kanal RT, kalder det ”rigtig ærgerligt,” at Peter Schmeichel – med hendes ord – bliver udskammet på grund af hans udtalelser og job som tv-vært på stationen.

- Vi trænger til et nuanceret billede (af Rusland, red.), og det er Peter Schmeichel med til at give. Jeg synes, det er en skam, at folk ikke vil høre på, hvordan han ser det fra den anden side, for det har vi virkelig brug for – med alt det spin og hysteri, der er omkring Rusland i øjeblikket, siger hun.

Iben Thranholm siger samtidig, at hun ikke kan genkende, at der ikke er ytringsfrihed i Rusland.

Journalist og debattør Iben Thranholm bakker op om Peter Schmeichels udtalelser. Video: Esther Margrethe Lynard

- Faktisk vil jeg sige, at debatten i Rusland er meget mere fordomsfri – der er mange flere ting, som man kan diskutere uden den politiske korrekthed, som der er i vesten.

Hun siger videre:

- Jeg ved, at Peter Schmeichel på ingen måde har skrevet under på, at han skal propagandere for Rusland. Han er der, fordi han har en interesse i fodbold, Rusland er værtsland for VM, og han har jo været tv-vært før og passer godt i den rolle. Mere er der ikke i det.

Iben Thranholm fremhæver, at hun selv har været i Rusland mange gange, og at den russiske hovedstad Moskva på en ny opgørelse over de mest sikre byer i verden ligger som nummer to som den mest sikre by for kvinder at færdes i.